Základňa sa nachádza pri Havane, len 250 km od pobrežia Floridy. Rusi základňu opustili v roku 2001, teraz však pripravujú návrat.
Kuba bola vtedy veľmi prekvapená, pretože v čase rozpadu Sovietskeho zväzu bolo, podľa kubánskeho ministra obrany Raula Castra, zo základne poskytovaných až 75 % spravodajských informácií o USA. Niektorí však hovoria, že toto číslo je prehnané.
Dôvodom na zatvorenie základne bol predovšetkým nedostatok zdrojov na jej financovanie. Na druhej strane to bol tiež ústretový krok voči Spojeným štátom. Dnes sa však situácia zmenila a Rusi zrejme pocítili potrebu získať viac informácií o USA.
Prečo sa vracajú na Kubu?
"Rozhodnutie vrátiť sa na Kubu možno vysvetliť dlhodobým posilňovaním finančných kapacít v Rusku ako aj ochladzovaním vzťahov s USA," uviedol zdroj.
Rusi začali zvažovať návrat na Kubu už v roku 2004. Definitívne rozhodnutie malo padnúť pri návšteve ruského prezidenta na Kube.
"Môžem povedať jednu vec: Konečne," tvrdí jeden zo zdrojov.
V období, keď bolo zariadenie v prevádzke, nachádzali sa na ňom tisícky pracovníkov, ktorých úlohou bolo zachytiť signály zo Spojených štátov a sprostredkovať ich do Ruska. Dokázali zachytiť komunikáciu na väčšine územia USA, a to vrátane signálov z kozmických zariadení.
Základňu v Lourdes postavili v roku 1962 a Sovieti ju neustále modernizovali. Keď z nej Rusi odišli, Kubánci ju udržiavali a využívali na vedecké účely.